אדם כבן חמישים נפצע קשה ואחר קל לאחר שמטוס קל מדגם "אולטרה-לייט" התרסק הבוקר (שני) בשדה סמוך לקיבוץ רשפים שבעמק בית-שאן. השניים פונו לטיפול בבית החולים "העמק" שבעפולה. ממגן דוד אדום נמסר כי הפצוע הקשה באירוע סובל מכוויות נרחבות והוא מצוי בהכרה. נסיבות הארוע נבדקות.
לפני כחודש נחת מטוס קל שאיבד את מנועו בנחיתת חירום בים. בתקרית לא היו נפגעים. הטייס, גיורא פישר, סיפר בראיון לרפי רשף על החלטה המהירה שהביאה אותו לנחיתה בים.
בחודש ספטמבר נפצעו 2 בני אדם, מהם אחד באורח בינוני והשני קל, בהתרסקות מטוס קל מדגם "אולטרה-לייט" במושב עין איילה שבכרמל. צוות של מגן דוד אדום פינה את הפצועים לבית החולים רמב"ם בחיפה, כשהטייס סובל מפגיעות בפלג גופו העליון ומחשש לפגיעת ראש, והנוסע שעמו סובל מחבלות קלות.
לפני ההתרסקות, הספיק להודיע טייס האולטרה-לייט בקשר כי הוא נמצא במצוקה בעקבות תקלה טכנית בכלי הטיס.
כוחות משטרה דיווחו על התאונה למנהל התעופה וחוקרים מטעמם יצאו לזירת האירוע על מנת לעמוד מקרוב את הנזק שנגרם למטוס, בניסיון להבין מה גרם להתרסקות. בהמשך יגיעו חוקרי המנהל לבית החולים כדי לגבות עדות ראשונית מהטייס.
בחודש אוגוסט התרסק מטוס קל מסוג "ססנה" סמוך לשדה התעופה בחיפה. אז נסתיימו הדברים באופן טראגי: הטייס ושניים מהנוסעים נהרגו, נוסע נוסף נפצע קשה מאוד.
המטוס, שהמריא מלרנקה שבקפריסין, הגיע לשדה התעופה בחיפה, שם אמור היה לנחות, אולם אז איבד הטייס את השליטה על המטוס, פספס את מסלול הנחיתה והתנגש במבנה שהיה ריק מאדם.
כתוצאה מההתנגשות פרצה במטוס שריפה ולמקום הוזעקו כוחות גדולים של כיבוי אש ומגן דוד אדום. "במקום נראה הרס רב", סיפר אז לחדשות nana10 מתנדב זק"א, חזי פרקש, שהיה בין הראשונים שהגיעו לזירת ההתרסקות. "המטוס ספג פגיעה אנושה והתפרק. ניכר כי הוא התנגש בעוצמה במבנה, כיוון שגם למבנה, שעשוי מבטון, נגרם נזק רב. ליושבי המטוס לא היה סיכוי לעמוד בפגיעה האנושה".
מחקירת מנהל התעופה עלה כי ככל הנראה טעות אנוש היא שגרמה לתאונה הקטלנית.